Diari Oficial de la Generalitat Valenciana


Sumari del DOGV 9153, del 17-08-2021 (2021/8681)

RESOLUCIÓ de 12 d'agost de 2021, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes d'explotació sexual per a l'any 2021: Programa d'atenció itinerant i de recursos per a l'eixida de dones víctimes d'explotació sexual d'àmbits de prostitució i/o tràfic de persones. Actuació finançable per l'European Next Generation.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9153

Data del DOGV
:   17-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8681


Data del document
:   12-08-2021

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 12 d'agost de 2021, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes d'explotació sexual per a l'any 2021: Programa d'atenció itinerant i de recursos per a l'eixida de dones víctimes d'explotació sexual d'àmbits de prostitució i/o tràfic de persones. Actuació finançable per l'European Next Generation. [2021/8681]  
L'article 34 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana preveu, en la lletra a de l'apartat primer, l'acció concertada com a forma de provisió de les prestacions del Sistema Públic Valencià de Serveis Socials amb entitats privades d'iniciativa social.  
Pel Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social (d'ara en avant, Decret 181/2017), s'aprova el reglament que regula els requisits, el procediment, el contingut i les condicions bàsiques per a la implantació, l'execució i el desenvolupament dels acords d'acció concertada.  
L'article 57 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat, va modificar l'annex del Decret 181/2017, pel qual s'introdueix un nou servei susceptible de ser concertat en l'àmbit de les dones: El Servei de Prevenció i Atenció Especialitzada per a Dones Víctimes de Tràfic de persones i Prostitució.  
D'acord amb l'article 13 del Decret 181/2017, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant una resolució, que ha de recollir aquells aspectes i elements que estableix la norma esmentada, delimitar l'objecte i, si és el cas, les característiques de les prestacions susceptibles de concert; així com els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de la qualitat del servei que concedeixen les entitats d'iniciativa social, sota els principis de transparència, publicitat i no-discriminació.  
Dins de l'estructura orgànica de la Vicepresidència i Conselleria d'Igualtat i Polítiques Inclusives, la Direcció General de l'Institut Valencià de les Dones disposa del programa pressupostari 323.10, Igualtat de gènere, per a l'execució dels seus objectius, entre els quals es troben: desenvolupar polítiques d'integració social i la protecció de col·lectius de dones en risc d'exclusió social, ampliar la xarxa de la Generalitat d'atenció social a víctimes de violència i millorar la seua eficàcia, i contribuir a eliminar tota situació de violència sobre la dona. La xarxa d'assistència social integral a les víctimes de violència sobre la dona de la Generalitat està composta pels serveis de règim ambulatori i, a més, pels serveis de règim residencial.  
La necessitat de recursos i programes en l'àrea de l'atenció a les dones víctimes de violència sexual per explotació sexual, en àmbits de prostitució i/o tràfic de persones, així com als seus fills i filles menors amb qui conviuen, supera àmpliament els mitjans i recursos de què disposa l'Administració de la Generalitat. Per això, i conscients de la situació d'emergència en què es troben aquestes dones i a la qual cal donar una resposta immediata i urgent, atenent també situacions de crisi durant les 24 hores del dia els 365 dies de l'any, és necessari, per la importància del tercer sector, implementar l'actual Sistema Públic Valencià de Serveis Socials, per mitjà de la fórmula de provisió de serveis socials a través de l'acció concertada amb els dispositius de les entitats d'iniciativa social especialment qualificats per a l'atenció a dones víctimes d'explotació sexual en àmbits de prostitució i/o tràfic de persones, que tindran un caràcter innovador que dona resposta a la situació actual.  
En virtut del que s'ha exposat, i fent ús de les facultats que confereix l'article 12 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, i a proposta de la directora general de l'Institut Valencià de les Dones, resolc:  
  
Primer  
Aprovar la convocatòria pública dels acords d'acció concertada en matèria de serveis socials en el sector d'atenció a dones víctimes d'explotació sexual per a l'any 2021: servei d'atenció itinerant i de recursos a víctimes d'explotació sexual en àmbits de prostitució i/o tràfic de persones, d'acord amb el que disposa l'annex I de condicions generals de la convocatòria, l'annex II de condicions tècniques, així com els models que figuren en els annexos III, IV, V i VI d'aquesta resolució, i ordenar-ne així la publicació en el Diari Oficial de la Generalitat Valenciana.  
  
Segon  
Aquesta convocatòria serà aplicable als concerts socials que se subscriguen en l'àmbit i el sector d'acció social esmentat, per a l'exercici 2021, amb càrrec al programa pressupostari 45.42.50.8904049.74.6, línia S5237000, denominada «Acció concertada centres residencials violència de gènere i servei de prevenció i atenció especialitzada per a dones víctimes de tràfic de persones i prostitució», del pressupost de despeses de la Vicepresidència i Conselleria d'Igualtat i Polítiques Inclusives, inclòs en la Llei de Pressupostos de la Generalitat per a l'any 2021, per un import màxim de 484.817,89 euros que estaran destinats a la finalitat esmentada. Aquesta és una actuació finançable per l'European Next Generation.  
  
Tercer  
Es delega en la persona titular de la Direcció General de l'Institut Valencià de les Dones la resolució del procediment d'acció concertada a què es refereix aquesta convocatòria, així com la decisió respecte de la pròrroga dels concerts.  
  
Quart  
Així mateix, es delega i es faculta la persona titular de la Direcció General de l'Institut Valencià de les Dones en l'àmbit de les seues competències a dictar totes les instruccions que siguen necessàries, tant per a l'execució i l'aplicació d'aquesta resolució, com per a l'adequada gestió dels concerts en el seu àmbit funcional.  
  
Contra aquesta resolució, que posa fi a la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des de l'endemà de ser publicada. Així mateix, amb caràcter potestatiu, es podrà interposar un recurs de reposició en el termini d'un mes, a comptar des de l'endemà de publicar-se, davant del mateix òrgan que ha dictat la resolució. Tot això de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen exercir-ne, si és el cas, qualsevol altre que estimen procedent.  
  
València, 12 d'agost de 2021.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX I  
Condicions generals de la convocatòria dels acords d'acció concertada en matèria de serveis socials del programa d'atenció itinerant i de recursos a dones víctimes d'explotació sexual   
en àmbits de prostitució i/o tràfic de persones  
  
Índex  
Títol I. Disposicions generals  
Article 1. Objecte  
Article 2. Duració del concert  
Article 3. Accés als serveis per les persones usuàries  
Títol II. Del procediment de concertació  
Capítol I. Requisits  
Article 4. Entitats sol·licitants  
Article 5. Requisits generals  
Capítol II. Iniciació del procediment  
Article 6. Inici d'ofici  
Article 7. Forma, termini i lloc de presentació de sol·licituds  
Article 8. Documentació i informació que s'ha d'adjuntar a la sol·licitud  
Capítol III. Ordenació i instrucció del procediment  
Article 9. Òrgan competent per a la tramitació i instrucció del procediment. Esmena  
Article 10. Criteris de selecció i valoració d'entitats  
Article 11. Comissió d'Avaluació  
Article 12. Proposta de resolució  
Capítol IV. Finalització del procediment de selecció  
Article 13. Resolució de concessió  
Article 14. Efectes econòmics del concert  
Article 15. Publicació de la resolució  
Article 16. Recursos  
Capítol V. Formalització dels concerts  
Article 17. Condicions prèvies a la formalització  
Article 18. Formalització del concert social  
Títol III. Finançament de l'acció concertada  
Article 19. Mòduls econòmics. Càlcul de l'import de l'anualitat del concert social  
Article 20. Prohibició de cobrament a persones usuàries  
Article 21. Justificació de la prestació del servei  
Article 22. Pagament del cost del concert social  
Article 23. Comprovació i control de la despesa  
Títol IV. Execució dels concerts  
Article 24. Obligacions de l'administració concertant  
Article 25. Obligacions de les entitats titulars dels serveis concertats  
  
Article 26. Qualitat dels serveis: actuacions de control i seguiment  
  
Article 27. Contractació d'activitats accessòries amb terceres persones  
Article 28. Resolució de conflictes  
Article 29. Inspecció i control ordinari  
Títol V. Modificació i revisió dels concerts i protecció de dades  
  
Article 30. Modificació dels concerts  
Article 31. Revisió i modificació de les condicions econòmiques  
  
Article 32. Protecció de dades  
  
  
Títol I  
Disposicions generals  
  
Article 1. Objecte  
1. Constitueix l'objecte del concert, segons es determina en aquesta convocatòria, el servei d'atenció psicosocial a dones víctimes d'explotació sexual en àmbits de prostitució i/o tràfic de persones, així com als seus fills i filles menors amb qui convisquen, detallat en l'annex II. Servei de Prevenció i Atenció Especialitzada per a Dones Víctimes de Tràfic de persones i Prostitució.  
2. Els serveis que siguen concertats s'integraran en el Sistema Públic Valencià de Serveis Socials, sota la denominació de Programa Alba.  
3. Per aquesta convocatòria, la conselleria competent en matèria de serveis socials podrà encomanar a entitats d'iniciativa social, per mitjà d'acords d'acció concertada, la provisió dels serveis previstos en l'apartat V) de l'annex del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
  
Article 2. Duració del concert i vigència de la convocatòria  
1. Els concerts socials que se subscriguen a l'empara d'aquesta convocatòria tindran efectes des de la data fixada en la resolució de concessió, i finalitzaran, en tot cas, el dia 31 de desembre de 2021, sense perjudici de la possible pròrroga.  
2. El concert podrà prorrogar-se, d'acord mutu, amb anterioritat a la data en què finalitze per resolució de l'òrgan competent, quan concórreguen les circumstàncies previstes en l'article 35 del Decret 181/2017, per terminis anuals, fins a un període màxim de dos anys.  
  
3. Qualsevol ampliació del període de vigència i duració dels acords d'acció concertada amb entitats d'iniciativa social, que siguen subscrits per mitjà de pròrroga, requerirà l'existència del crèdit adequat i suficient amb càrrec al programa pressupostari corresponent previst en els pressupostos de la Generalitat.  
  
Article 3. Accés als serveis per les persones usuàries  
1. L'accés als serveis concertats serà sempre a través del procediment i òrgan previstos en el títol II d'aquest annex.  
2. El servei concertat admetrà les dones i els seus fills i filles menors amb qui convisquen.  
  
  
Títol II  
Del procediment de concertació  
  
Capítol I  
Requisits  
  
Article 4. Entitats sol·licitants  
1. D'acord amb el marc normatiu vigent a la Comunitat Valenciana, podran participar en el règim d'acció concertada de serveis socials les entitats d'iniciativa social que complisquen els requisits legals i els reglamentaris establits.  
2. Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades d'entitats sense ànim de lucre d'acord amb la seua normativa específica.  
  
Article 5. Requisits generals  
D'acord amb el que disposa l'article 7 del Decret 181/2017, podran sol·licitar i accedir al règim d'acció concertada les entitats d'iniciativa social prestadores de serveis socials que complisquen els requisits següents:  
a) Estar degudament inscrites en l'àrea d'atenció corresponent a dona en el registre d'entitats, centres i serveis de la conselleria competent en matèria de serveis socials.  
b) Disposar el servei de la declaració responsable mitjançant la qual la persona titular del servei de serveis socials declara sota la seua responsabilitat, davant de l'Administració de la Generalitat, que compleix amb els requisits establits en l'article 54 del Decret 59/2019, de 12 d'abril, del Consell, d'ordenació del sistema públic valencià de serveis socials i en la normativa que siga aplicable per a la prestació del servei de serveis socials, així com que disposa de la documentació que ho acredita i que es compromet a mantindre'n el compliment durant el període de temps inherent a la prestació d'aquest servei. En tot cas, en el moment de l'adjudicació del concert, l'entitat haurà de disposar d'aquesta declaració.  
c) Trobar-se al corrent en el pagament de les obligacions tributàries i de la Seguretat Social.  
d) Acreditar o estar en condicions de disposar d'un certificat de qualitat del servei abans de la data de finalització del concert social. Les entitats que no puguen acreditar aquest requisit han de complir el que estableix la disposició transitòria cinquena del Decret 181/2017.  
  
e) Acreditar la titularitat de l'espai físic en què es presta el servei o la disponibilitat per qualsevol títol jurídic vàlid per un període no inferior al de la vigència del concert, així com l'autorització de l'entitat o persona titular del local on es troba ubicat el servei. En cas de serveis de nova creació, aquest requisit s'exigirà de manera prèvia al moment de l'inici del servei.  
f) No incórrer en les prohibicions que estableix l'article 8 del Decret 181/2017, de 17 de novembre, del Consell.  
  
  
  
Capítol II  
Iniciació del procediment  
  
Article 6. Iniciació d'ofici  
El procediment de concertació s'inicia d'ofici, amb la publicació d'aquesta resolució, i s'impulsarà d'ofici en tots els tràmits, respectant els principis de transparència, publicitat i no-discriminació, així com la resta dels principis establits en els articles 6 i 87 de la Llei 3/2019, de 18 de febrer, de la Generalitat, de serveis socials inclusius de la Comunitat Valenciana.  
  
Article 7. Forma, termini i lloc de presentació de sol·licituds  
1. La sol·licitud de participació en el procediment de concertació es formularà per mitjà del model que figura en l'annex III d'aquesta resolució, degudament formalitzada i subscrita electrònicament per la persona que represente l'entitat titular del servei objecte del concert, la qual haurà d'anar acompanyada de la documentació que estableix l'article 8 d'aquesta resolució.  
2. El termini de presentació de sol·licituds d'aquesta convocatòria serà de quinze dies, a partir de l'endemà de ser publicada en el Diari Oficial de la Generalitat Valenciana, sense perjudici del que disposa el títol V d'aquesta convocatòria.  
3. Es presentarà una sol·licitud per cada servei que l'entitat ofereix per a concert.  
4. La presentació de sol·licituds i documentació annexa es farà de manera telemàtica, amb la finalitat que les persones i entitats interessades utilitzen l'aplicació dissenyada, que estarà disponible en el Catàleg de serveis públics interactius de la Generalitat a través de la seu electrònica (portal https://sede.gva.es, apartat «Serveis en línia»).  
D'acord amb l'article 12.5 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, la validesa de la presentació de les sol·licituds o de la documentació en suport no electrònic requerirà la posterior esmena en format electrònic, que serà requerida pel procediment que preveu l'article 9.2 d'aquesta convocatòria. Tal com disposa l'article 68.4 de la Llei 39/2015, d'1 d'octubre, del procediment administratiu comú de les administracions públiques, en aquest cas es considerarà com a data de presentació de la sol·licitud aquella en què s'ha realitzat l'esmena.  
5. Als efectes de participació en aquesta convocatòria, es considera que la mateixa subscripció de la sol·licitud de concert social per les entitats susceptibles de ser beneficiàries, per si mateixes o per un representant, implica la capacitat jurídica i d'obra necessària per a sol·licitar el concert social oportú, permetre l'accés a la Plataforma Autonòmica d'Interoperabilitat i autoritzar la consulta interactiva de documentació.  
  
D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, l'interessat haurà d'autoritzar i no oposar-se o, en cas contrari, aportar la documentació assenyalada a continuació:  
a) Document d'identitat (DNI) de la persona representant legal de l'entitat sol·licitant.  
b) Certificació que l'entitat està al corrent de les obligacions tributàries (Hisenda estatal. AEAT).  
c) Certificació que l'entitat està al corrent de les obligacions tributàries (Hisenda autonòmica. Generalitat Valenciana).  
d) Certificació que l'entitat està al corrent de les obligacions amb la Seguretat Social.  
6. Així mateix, com que està prevista la tramitació d'aquest procediment per mitjans telemàtics, tots els tràmits que afecten les persones interessades per a l'exercici dels seus drets i obligacions, així com l'esmena de la sol·licitud, es faran per aquest mitjà.  
  
Article 8. Documentació i informació que s'ha d'adjuntar a la sol·licitud  
1. Les entitats hauran de presentar, per a cada servei que sol·liciten participar en el procediment de concertació, a més de la documentació prevista en l'article 7.5, la documentació següent:  
a) Certificat acreditatiu de l'acord adoptat per l'òrgan competent de l'entitat en què s'autoritze al representant legal la participació en el procediment de selecció i la sol·licitud del concert social (apartat e de l'annex III).  
b) Declaració responsable de l'entitat de no haver incorregut en cap causa de prohibició per a concertar (apartat g de l'annex III).  
c) Memòria tècnica del funcionament del servei (annex IV).  
d) Declaració responsable per la qual es compromet a la contractació de l'equip professional que figura en aquesta convocatòria abans o a l'inici de l'activitat.  
e) Declaracions responsables corresponents a les clàusules socials.  
  
f) Document d'alta de domiciliació bancària amb el compte designat per a la percepció de concerts socials, d'acord amb el model que consta com a annex V.  
g) Declaració responsable subscrita per la persona que té la representació de l'entitat, relativa al fet que tot el personal que presta el servei no ha sigut condemnat per sentència ferma en delictes de naturalesa sexual. En el cas que un treballador o treballadora fora condemnat per algun d'aquests delictes de manera sobrevinguda o incomplisca el requisit indicat anteriorment, l'entitat haurà de substituir-lo de manera immediata. S'hauran d'aportar els certificats de delictes de naturalesa sexual de tot el personal en el termini de deu dies després de la formalització de l'acord d'acció concertada.  
h) Escriptura o document de constitució, de modificació, d'estatuts o d'acte fundacional en què conste la finalitat de l'entitat.  
i) Certificat acreditatiu d'experiència en l'atenció de dones víctimes de violència sexual, per explotació sexual en àmbits de prostitució i/o tràfic de persones, i menors a càrrec seu, així com la resta de la documentació acreditativa dels requisits restants que cal tindre en compte en el barem.  
j) Declaració responsable per mitjà de la qual la persona titular del servei de serveis socials declara sota la seua responsabilitat, davant de l'Administració de la Generalitat, que compleix amb els requisits establits en l'article 54 del Decret 59/2019, de 12 d'abril, del Consell, d'ordenació del sistema públic valencià de serveis socials, i en la normativa que siga aplicable per a la prestació del servei de serveis socials, així com que disposa de la documentació que ho acredita i que es compromet a mantindre'n el compliment durant el període de temps inherent a la prestació d'aquest servei. En tot cas, en el moment de l'adjudicació del concert.  
k) Certificat de qualitat del servei, expedit amb anterioritat a la data de la finalització del termini de presentació de sol·licituds. Les entitats que no puguen acreditar el requisit esmentat han de presentar una declaració responsable en què es comprometen a complir el que estableix la disposició transitòria cinquena del Decret 181/2017.  
2. Durant la fase d'instrucció, l'Administració incorporarà d'ofici un certificat o document acreditatiu de la inscripció de l'entitat titular en el registre d'entitats titulars d'activitats socials de la conselleria competent en matèria de serveis socials.  
  
  
Capítol III  
Ordenació i instrucció del procediment  
  
Article 9. Òrgan competent per a la tramitació i instrucció del procediment. Esmena  
1. La instrucció dels procediments de concertació correspon a la Direcció General de l'Institut Valencià de les Dones, que s'encarregarà de verificar la documentació presentada en el procediment i la seua baremació, així com l'avaluació tècnica.  
2. Una vegada revisada la documentació, quan la sol·licitud no reunisca els requisits exigits o no s'acompanye de la documentació preceptiva, l'òrgan instructor farà un requeriment perquè, de conformitat amb el que s'exigeix en la llei i en les disposicions de desplegament, s'esmene el que falta o es presenten els documents preceptius, amb indicació que, si no ho fera en el termini de deu dies hàbils, es considerarà que desisteix de la seua petició, amb resolució prèvia que s'haurà de dictar en els termes que preveu la legislació de procediment administratiu comú.  
3. Una vegada finalitza la instrucció de tots els expedients, l'òrgan instructor elevarà a la Comissió d'Avaluació la llista d'entitats els centres de les quals compleixen els requisits, amb la proposta de puntuació.  
  
  
  
Article 10. Criteris de selecció i valoració d'entitats  
1. La valoració de les sol·licituds s'efectuarà atenent els següents criteris de selecció i valoració d'entitats:  
a) Els anys d'experiència acreditada: en aquest apartat es considerarà l'experiència acreditada per part de l'entitat en la prestació de serveis d'atenció itinerant i de recursos dirigits a dones víctimes d'explotació sexual, en àmbits de prostitució i/o tràfic de persones. Es computarà el temps de prestació de cada servei amb caràcter individual, encara que s'hagen prestat simultàniament, i se sumaran per períodes anuals, per a la qual cosa podran completar-se els anys amb la suma de diversos serveis en el mateix exercici o en un altre encara que s'haja fet de manera ininterrompuda.  
Aquest criteri es valorarà amb un màxim de 20 punts, a raó de dos punts per any acreditat en serveis d'atenció itinerant i de recursos a dones víctimes d'explotació sexual, en àmbits de prostitució i/o tràfic de persones. En els períodes inferiors a un any s'atorgarà una puntuació de 0,16 per cada mes complet. En el cas d'experiència en serveis d'atenció residencial a dones víctimes de violència, es valorarà amb 0,50 punts per any complet i 0,04 punts per mes complet.  
  
Els serveis o treballs efectuats s'acreditaran quan la destinatària siga una entitat del sector públic, per mitjà de certificats expedits o visats per l'òrgan competent. Quan els serveis o treballs s'hagen realitzat per a la Conselleria d'Igualtat i Polítiques Inclusives, no caldrà aportar aquests certificats, cas en què bastarà la mera llista dels treballs esmentats. Quan la destinatària siga un subjecte privat, per mitjà d'un certificat expedit per aquest o, a falta del certificat, mitjançant una declaració de l'empresari o l'empresària.  
b) Haver establit una carta de servei en què s'indique la llista de serveis que ofereix, amb compromisos de gestió, indicadors detallats per al seguiment, sistema de gestió de queixes i reclamacions i mesures d'esmena àgils en cas d'incompliment. Aquest criteri es valorarà amb un màxim de 5 punts.  
c) Protocols de coordinació i col·laboració amb altres entitats públiques o privades: dirigits a la formació i a la inserció sociolaboral de dones víctimes d'explotació sexual, en situació de prostitució i/o tràfic de persones. Aquest criteri es valorarà amb un màxim de 10 punts. S'atorgaran 2 punts per cada acord o conveni signat amb una entitat amb participació pública, i s'atorgarà 1 punt per cada acord o conveni signat amb una entitat privada. Aquest aspecte s'acreditarà per mitjà d'una declaració responsable del representant de l'entitat i amb còpia compulsada de l'acord de col·laboració.  
d) Les bones pràctiques socials i de gestió de personal, amb relació a les clàusules socials de creació d'ocupació per a persones amb dificultats, plans d'igualtat entre homes i dones, i altres de caràcter social, especialment establides en l'execució de les prestacions objecte d'acció concertada.  
Aquest criteri es valorarà amb un màxim de 15 punts, atenent els següents subapartats:  
1r. Haver incorporat personal amb discapacitat funcional, amb un grau de discapacitat igual o superior al 33 %, en l'entitat que haja d'executar l'acord d'acció concertada en un percentatge superior a la quota establida legalment:  
- Més del 3 %, 6 punts.  
- Més del 2,5 %, 4 punts.  
- Més del 2 %, 2 punts.  
2n. Haver establit un pla d'igualtat entre dones i homes, que assegure la igualtat de gènere i la millora eventual dels mínims en matèria d'igualtat i de conciliació laboral establits en la Llei orgànica 3/2007, de 22 de març, per a la igualtat efectiva de dones i homes, i en la normativa autonòmica (Llei 9/2003, de 2 d'abril, de la Generalitat):  
  
- Pla vigent: 1,5 punts.  
- Pla visat i vigent: 3 punts.  
3r. Haver incorporat dones víctimes de violència de gènere, d'explotació sexual o en situació de risc d'exclusió social en l'entitat que haja d'executar l'acord d'acció concertada:  
- Més del 3 %, 6 punts.  
- Més del 2,5 %, 4 punts.  
- Més del 2 %, 2 punts.  
e) Criteris específics relatius a cada servei susceptible de ser concertat: seran valorats amb un màxim de 40 punts, i haurà d'aportar-se per a la baremació oportuna un document per cada un dels apartats següents en què es desenvolupe i explique el contingut de cada un:  
  
1r. Disposar d'una proposta d'organització i protocol de funcionament del servei: fins a 34 punts: Es valoraran en aquest apartat especialment els aspectes següents:  
- Objectius generals i específics: 4 punts.  
- Organització del servei itinerant tenint en compte les àrees d'atenció del lot que es tracte: 7 punts.  
- Proposta d'organització d'activitats en la seu: 7 punts.  
- Funcions de l'equip professional: 5 punts.  
- Protocols d'actuació de cada prestació: 6 punts.  
- Organització de l'allotjament alternatiu: 5 punts.  
2n. Disseny del sistema d'arxiu i registre d'expedients: 2 punts.  
  
3r. Sistema de recollida d'informació estadística: 2 punts.  
4t. Normes de funcionament del servei en què es recollirà la llista de drets i deures de les persones usuàries: 2 punts.  
f) Programes formatius dirigits a les persones que integren l'equip professional, que versaran sobre la matèria objecte del servei, efectuat per personal extern especialitzat en inserció social, laboral, jurídica i educativa en l'àrea de dones víctimes d'explotació sexual, fins a 10 punts:  
- 90 o més hores anuals: 10 punts.  
- 80 hores anuals: 8 punts.  
- 70 hores anuals: 6 punts.  
- 60 hores anuals: 4 punts.  
Els aspectes previstos en els apartats b, c i f s'acreditaran per mitjà d'una declaració responsable del representant de l'entitat, en la qual s'explique breument el contingut de cada un.  
2. La puntuació mínima per a accedir al règim d'acció concertada s'estableix en 45 punts.  
3. Es formalitzarà un acord d'acció concertada per cada lot del servei. En el cas que diverses entitats es presenten a un mateix lot, únicament es formalitzarà el concert amb l'entitat que n'obtinga més puntuació d'entre totes les sol·licituds. Una entitat podrà gestionar fins a dos dels lots. Les entitats que opten a diversos lots presentaran una declaració juntament amb la sol·licitud en què s'informe de l'ordre de prioritat en cas de ser l'entitat que obtinga més puntuació en alguns dels lots. En el cas que un lot quede desert, una mateixa entitat proposada per als altres dos podrà ser proposada per al tercer.  
  
4. En cas de produir-se un empat de puntuació per part de dues entitats, s'atorgarà preferència a les que hagen obtingut més puntuació en l'apartat 1.a d'aquest article i, en cas de persistir, es prendrà com a criteri de desempat la data (dia i hora) en què es va presentar la sol·licitud, i tindrà prioritat la presentada amb més antelació.  
  
  
Article 11. Comissió d'Avaluació  
1. Per a l'avaluació del procediment d'acció concertada que estableix aquesta convocatòria, es crea una comissió d'avaluació, que estarà integrada pels membres següents:  
a) Presidència: La persona titular de la Subdirecció General de l'Institut Valencià de les Dones.  
b) Vocalies:  
- Tres tècnics o tècniques de la Direcció General de l'Institut Valencià de les Dones.  
- Les persones titulars de les direccions territorials de la Conselleria d'Igualtat i Polítiques Inclusives, que podran delegar en personal tècnic de la direcció territorial assignat a l'àrea que gestione Dona.  
c) Secretaria: Un tècnic o una tècnica de la Direcció General de l'Institut Valencià de les Dones, que actuarà amb veu però sense vot.  
2. La Comissió d'Avaluació exercirà les seues funcions, per a la qual cosa actuarà com a òrgan col·legiat i alçarà acta de les reunions, de conformitat amb el que preveu la legislació de règim jurídic del sector públic.  
  
Article 12. Proposta de resolució  
1. La Comissió d'Avaluació s'encarregarà d'elaborar una llista ordenada de participants en el procediment de selecció, que han acreditat els requisits exigits, amb la seua puntuació en el procediment de selecció, d'acord amb els criteris de valoració que estableix la llei, els quals estan desplegats i ponderats en aquesta convocatòria.  
  
2. D'acord amb aquesta llista, s'elaborarà la proposta de resolució, que s'ha de remetre a la persona titular de la direcció general amb competències en matèria de Dona, en la qual es determinaran les entitats que cal concertar per a la prestació del servei en cada un dels lots.  
3. En la mateixa proposta de resolució es deixarà constància dels serveis oferits per cada entitat d'iniciativa social sol·licitant als quals pertoca denegar el concert, així com de la motivació de la causa: per no complir requisits, per no haver superat la puntuació mínima establida en la convocatòria o per no haver obtingut la puntuació en el seu lot.  
  
  
Capítol IV  
Finalització del procediment de selecció  
  
Article 13. Resolució de concessió  
1. La persona titular de la Direcció General de l'Institut Valencià de les Dones, per delegació de la persona titular de la Conselleria, a proposta de la Comissió d'Avaluació, i tenint en compte les disponibilitats pressupostàries existents, resoldrà sobre la concessió o la denegació de concerts socials en un termini màxim de sis mesos després que es publique la convocatòria pública en el Diari Oficial de la Generalitat Valenciana.  
2. Una vegada transcorregut el termini establit en l'apartat anterior sense haver-se dictat i publicat la resolució expressa, han d'entendre's desestimades les sol·licituds formulades per les entitats participants en el procediment de concertació, per silenci administratiu, d'acord amb el que estableix l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que subsistisca l'obligació legal de l'Administració de resoldre expressament.  
3. La resolució de concessió especificarà, respecte de les entitats d'iniciativa social que no acrediten el requisit de disposar d'un certificat de qualitat del servei concertat, l'obligació de sotmetre's a l'avaluació de qualitat del servei en el termini establit en l'article 5.d i presentar un certificat de qualitat homologat per alguna entitat acreditada en matèria d'avaluació. L'Administració podrà procedir a l'extinció del concert si no es compleix amb aquesta obligació en el termini establit, d'acord amb el que recull la disposició transitòria cinquena del Decret 181/2017.  
  
  
Article 14. Efectes econòmics del concert  
1. Els efectes econòmics del concert seran a partir de la data d'inici del servei, amb independència del moment en què el concert es formalitze. L'inici del servei haurà de produir-se en la data indicada en l'acord de concert.  
2. La quantia màxima del concert es determinarà, per a cada lot del servei, prenent en consideració el mòdul econòmic aplicable i el període de prestació del servei.  
  
Article 15. Publicació de la resolució  
1. La resolució de concessió i denegació de concerts que es dicte posa fi al procediment de selecció, serà objecte de publicació en el Diari Oficial de la Generalitat Valenciana, i aquesta tindrà els efectes de la notificació, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. Sense perjudici d'això, s'haurà de comunicar a les entitats sol·licitants, en l'adreça electrònica que faciliten en la corresponent sol·licitud.  
  
Article 16. Recursos  
La resolució posa fi a la via administrativa i contra la resolució es podrà interposar un recurs potestatiu de reposició en el termini d'un mes a comptar des de l'endemà de ser publicada, o bé directament un recurs contenciós administratiu, en el termini de dos mesos a comptar des de l'endemà de ser publicada, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que se'n puga interposar qualsevol altre que s'estime pertinent.  
Capítol V  
Formalització dels concerts  
  
Article 17. Condicions prèvies a la formalització  
1. Amb caràcter previ a la subscripció del concert social, l'entitat haurà d'aportar:  
a) L'últim rebut de l'impost d'activitats econòmiques corresponent al centre o el document que n'acredite l'exempció.  
b) L'últim rebut de pagament de prima d'assegurança que cobrisca la responsabilitat civil, així com les contingències derivades per invalidesa i defunció en cas d'accident de les persones usuàries, en els termes que preveu l'article 25.2.a d'aquesta convocatòria.  
2. Així mateix, si no s'ha subscrit amb anterioritat, haurà d'aportar l'autorització a la Conselleria perquè obtinga de manera directa, mitjançant els certificats telemàtics, l'acreditació del compliment de les obligacions tributàries i de la Seguretat Social. Des d'aquest moment, l'entitat quedarà subjecta a les verificacions periòdiques de les obligacions esmentades per l'administració concertant.  
  
Article 18. Formalització del concert social  
1. Els concerts socials, producte dels acords d'acció concertada, es formalitzaran en un document administratiu, d'acord amb el model fixat com a annex VI, dins del termini de trenta dies a comptar des de l'endemà de la publicació de la resolució de concessió.  
  
2. En el document de concert esmentat es faran constar de manera expressa els drets i les obligacions de les parts, el règim econòmic, la forma de pagament, la duració, la possibilitat de pròrrogues i les causes d'extinció d'aquest.  
Així mateix, ha de deixar constància del requisit de certificació de qualitat, en els termes que preveu l'article 5 d) d'aquesta convocatòria.  
  
3. El concert social serà subscrit, en representació de l'administració concertant, per la persona titular de la Direcció General de l'Institut Valencià de les Dones, com a òrgan facultat per a resoldre el procediment de concertació.  
Una vegada formalitzat, s'anotaran d'ofici en la corresponent secció del Registre d'Entitats, Centres i Serveis de Serveis Socials.  
  
4. El document administratiu en què es formalitze el concert social podrà elevar-se a escriptura pública quan ho sol·licite el titular del centre concertat, i seran, en aquest cas, a càrrec seu les despeses derivades de l'atorgament.  
  
  
Títol III  
Finançament de l'acció concertada  
  
Article 19. Mòduls econòmics. Càlcul de l'import de l'anualitat del concert social  
El finançament dels serveis concertats per la Generalitat a què es refereix aquesta convocatòria s'efectuarà d'acord amb els mòduls econòmics fixats per al servei en l'annex II.  
  
Article 20. Prohibició de cobrament a persones usuàries  
El servei concertat no podrà cobrar les persones usuàries cap quantitat per liquidació de qualsevol prestació que siga atesa en virtut del concert, motiu que serà causa de resolució del concert.  
  
  
Article 21. Justificació de la prestació del servei  
1. Les entitats signants dels concerts estaran obligades a justificar la prestació del servei i el compliment de les obligacions derivades del concert per al seu abonament.  
2. A aquest efecte, hauran de presentar tant en la Direcció Territorial com en la Direcció General, amb caràcter mensual, en els cinc primers dies del mes següent, la documentació que s'indica per via telemàtica o electrònica:  
a) Factura del mes corresponent.  
b) Memòria segons el model que facilitarà la Direcció General de l'Institut Valencià de les Dones que, com a mínim, ha de recollir les dades quantitatives de les persones incorporades al programa, el nombre de dones contactades, el nombre d'eixides de la unitat mòbil i els llocs on acudeix, el nombre d'acompanyaments, les activitats i el nombre de participants, així com els plans d'atenció individual efectuats.  
c) Certificació de la persona titular de la coordinació del servei, que acredite que s'ha prestat el servei d'acord amb les obligacions que estableix el concert.  
  
Article 22. Pagament del cost del concert social  
1. La conselleria competent en matèria de serveis socials tramitarà mensualment, amb la justificació prèvia de l'entitat concertada en els termes descrits en l'article anterior, l'ordre de pagament del cost del servei concertat, d'acord amb els mòduls econòmics fixats en l'annex II de la convocatòria i el document de formalització corresponent.  
  
2. L'abonament del cost del concert s'ha d'efectuar, mitjançant transferència bancària, al compte específic per a concerts socials designat per l'entitat corresponent.  
3. Quan així es preveja en la Llei de pressupostos de la Generalitat de l'exercici a què corresponga la despesa i en el document de formalització del concert, el pagament corresponent a la mensualitat de desembre s'alliberarà de manera anticipada, sense perjudici de la regularització corresponent, que s'efectuarà en tot cas abans del 31 de gener de l'exercici següent, que implicarà l'exigència, si és el cas, del reintegrament de l'import indegudament percebut.  
  
Article 23. Comprovació i control de la despesa  
1. L'òrgan competent en cada direcció territorial comprovarà la veracitat de les dades aportades, així com si hi ha alguna incidència o reclamació relativa a l'atenció a les persones usuàries, sempre que aquesta s'haja atés adequadament o es trobe en el termini pendent de resolució, per a donar la conformitat, si és el cas, a la documentació.  
2. L'entitat titular del servei ha de remetre per via telemàtica, abans del 31 de gener de l'exercici següent, a la Direcció General, una memòria de les actuacions efectuades i el compliment de les condicions establides en aquesta convocatòria, així com l'annex tècnic corresponent.  
  
3. L'entitat titular del servei està obligada a conservar les factures i els documents justificants de les despeses, per un període de quatre anys, per al control econòmic i financer.  
  
  
Títol IV  
Execució dels concerts  
  
Article 24. Obligacions de l'administració concertant  
Constitueixen obligacions de la Generalitat (Conselleria d'Igualtat i Polítiques Inclusives), com a administració concertant, les següents:  
a) Abonar a l'entitat titular del servei concertat, mensualment, l'import del concert d'acord amb el mòdul econòmic fixat en l'annex tècnic i en el document de formalització del concert social.  
b) Comunicar a l'entitat concertada, amb la suficient antelació, qualsevol circumstància que afecte les condicions del concert subscrit.  
  
c) Dictar les directrius tècniques i les instruccions precises per a l'exercici de l'activitat, per tal d'assegurar la qualitat del servei i perquè es proporcione a les persones usuàries el recurs més idoni a la seua situació i a les seues circumstàncies personals, dins d'un entorn social adequat.  
  
Article 25. Obligacions de les entitats titulars dels serveis concertats  
1. Sense perjudici de les obligacions establides en les normes aplicables, són obligacions de les entitats titulars dels serveis concertats les següents obligacions específiques com a conseqüència de l'acord d'acció concertada i formalització del concert:  
a) Posar a disposició de la Generalitat el servei previst en el concert.  
  
b) Mantindre els requisits i l'equip de personal, segons es determina en aquesta convocatòria i en l'annex tècnic, des de l'inici del concert social i durant el període de vigència del concert.  
c) Prestar el servei gratuïtament a les persones, de manera que no pot percebre cap quantitat que, directament o indirectament, supose una contrapartida econòmica pels servei objecte del concert.  
d) Fer constar en la seua documentació i en la seua publicitat, juntament amb la denominació de l'entitat si és el cas, el nom del Programa Alba, i la condició de servei concertat, integrat en el Sistema Públic Valencià de Serveis Socials. A aquest efecte, d'acord amb la disposició addicional novena del Decret 181/2017, de 17 de novembre, del Consell, han de fer constar en la documentació i la publicitat la condició de servei concertat, en el termini màxim de quinze dies des que es formalitze el concert social. Igualment, han de fer constar aquesta condició en la retolació i publicitat exterior de la seu en què es presta el servei. Pel que fa a això, el servei porta per nom Programa Alba i així serà identificat en tot moment.  
e) Complir, en tot moment, les condicions tècniques a què se subjecta el concert i mantindre els nivells de qualitat en la prestació assistencial.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que puguen presentar les persones usuàries.  
g) Complir i seguir les instruccions i directrius tècniques que formulen els òrgans competents de la Conselleria per a l'exercici de l'activitat i garantir la prestació adequada del servei, així com assistir a les reunions que es convoquen per la direcció territorial corresponent i per la Direcció General de l'Institut Valencià de les Dones.  
  
h) Presentar una memòria semestral de dades quantitatives i una memòria anual amb dades quantitatives i d'activitats, que continga una avaluació tant quantitativa com de les activitats, d'acord amb les instruccions i els models elaborats per la Conselleria d'Igualtat i Polítiques Inclusives.  
i) L'horari del personal professional haurà de disposar-se de manera que possibilite la millor atenció a les dones i als menors i les menors que, si és el cas, les acompanyen, i compatibilitzar l'atenció amb els horaris en què les dones, i si és el cas menors, estan més disponibles, poden ser contactades o participar en activitats.  
j) L'entitat concertada ha de facilitar i promoure l'assistència a cursos de formació específics del personal de la plantilla. Així mateix, el personal ha d'assistir als cursos formatius relacionats amb les funcions que té encomanades que siguen programats per la Direcció General de l'Institut Valencià de les Dones o a través d'aquesta.  
k) El servei ha de disposar d'equips informàtics amb accés a internet que garantisquen l'ús de l'aplicació informàtica corporativa que es determine des de la Direcció General per al seguiment dels expedients de les usuàries.  
2. L'entitat concertant té les següents condicions tècniques obligatòries::  
a) Subscriure una pòlissa d'assegurances que cobrisca la responsabilitat civil resultant de les accions del seu personal i de les persones usuàries del servei, així com les contingències derivades de lesió o defunció del personal i de les persones usuàries en cas d'accident o com a conseqüència de la prestació del servei, amb un mínim de 30.000 euros per defunció i de 60.000 euros per a invalidesa per sinistre, sense que existisca limitació per anualitat de l'assegurança, d'acord amb el que estableix la disposició addicional huitena del Decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades, que s'estipulen en l'article 27 d'aquesta convocatòria, a fi de garantir en tot moment la qualitat del servei.  
  
c) Adoptar totes les mesures necessàries per a complir amb les obligacions de protecció de dades de les persones usuàries i per a garantir el deure de reserva del seu personal, d'acord amb la normativa vigent en matèria de protecció de dades.  
d) Comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu succeïda durant l'estada de la persona en el servei. A aquest efecte, l'òrgan competent de l'administració concertant és la secció corresponent de la direcció territorial.  
3. Igualment, les entitats estan obligades a complir amb la legislació laboral vigent i les obligacions que comporta el conveni col·lectiu d'aplicació sectorial aplicable en vigor.  
4. Així mateix, estan obligades a facilitar la funció inspectora per part dels serveis d'inspecció de Serveis Socials i a assumir les actuacions de control financer que corresponga a la Intervenció General de la Generalitat.  
  
Article 26. Qualitat dels serveis: actuacions de control i seguiment  
  
1. En virtut de l'acord d'acció concertada, amb la finalitat de garantir en tot moment l'atenció i la qualitat del servei durant el període d'execució del concert, caldrà:  
a) Elaborar un programa individualitzat d'atenció a cada persona usuària, amb la seua valoració i seguiment per l'equip professional del servei.  
b) Disposar, per part dels serveis, d'un sistema d'obtenció periòdica de la satisfacció de les persones usuàries respecte de l'atenció rebuda.  
c) Existir una avaluació dels resultats i serveis prestats.  
2. Per a això, s'estableixen, com a obligacions i exigències a les entitats titulars dels serveis concertats, les actuacions següents:  
  
a) Elaborar, en el termini d'un mes des de l'accés al servei, un programa individualitzat d'atenció i seguiment de les persones usuàries, d'acord amb el que estableix l'annex tècnic, que serà revisat i actualitzat durant tota la duració de la intervenció segons l'evolució del cas.  
  
El programa esmentat haurà de comunicar-se a les persones usuàries o al seu representant legal, així com a l'administració concertant.  
b) Sotmetre anualment el servei a la valoració de les persones usuàries. Els resultats d'aquesta avaluació es remetran en el primer trimestre de l'any següent a la direcció general amb competències en matèria de dona.  
c) Al final de l'exercici, l'entitat haurà d'omplir la memòria justificativa de l'actuació desenvolupada, que s'ha indicat en l'apartat 2 de l'article 23 d'aquesta convocatòria.  
  
Article 27. Contractació d'activitats accessòries amb terceres persones  
1. S'estableixen com a activitats les que, pel caràcter accessori que tenen, poden contractar-se amb terceres persones:  
a) Servei de manutenció i de neteja.  
b) Aquelles activitats que corresponen a la prestació de serveis professionals, que no requereixen exclusivitat o que tenen naturalesa de serveis generals, que són necessàries per a cobrir les necessitats d'atenció integral o execució del servei.  
2. Quan aquestes activitats accessòries es realitzen amb terceres persones, abans de l'inici del procediment de concertació, l'entitat haurà de posar-ho de manifest en el procediment i facilitar la informació mitjançant declaració responsable.  
3. L'entitat concertada podrà contractar amb terceres persones un percentatge màxim del 20 % de l'import total del cost del concert. En aquest percentatge, sempre quedaran excloses les despeses necessàries en matèria de subministraments, cost de serveis d'aigua, telèfon, calefacció i altres consumibles.  
4. Les persones que contracten quedaran obligades únicament davant de l'entitat titular del servei concertat, que assumirà la total responsabilitat de l'execució i de la prestació del servei davant de l'Administració.  
5. Als efectes del que preveu l'apartat anterior, l'entitat titular del servei concertat serà responsable que, en l'execució de l'activitat accessòria contractada amb terceres persones, es respecten els límits que s'establisquen en la normativa de concerts socials quant a la naturalesa i quantia màxima, i els contractistes estaran subjectes igualment al deure de col·laboració previst en l'apartat següent.  
6. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol tipus justificativa de les contractacions d'activitats accessòries, a fi de garantir que no se supera el percentatge esmentat.  
  
  
Article 28. Resolució de conflictes  
1. Les qüestions litigioses derivades de l'aplicació del règim d'acció concertada i, en concret, de les obligacions assenyalades a l'entitat titular dels serveis concertats, seran resoltes per l'administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
2. Als efectes del que disposa l'apartat anterior, la persona titular de la Direcció General de l'Institut Valencià de les Dones és l'òrgan competent per a interpretar els concerts socials, resoldre els dubtes que oferisca el seu compliment, així com acordar la seua resolució i determinar-ne els efectes.  
3. Contra els actes que es dicten per l'òrgan mencionat durant l'execució del concert, que no posen fi a la via administrativa, pot interposar-se el recurs d'alçada davant de l'òrgan superior jeràrquic del que els va dictar, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 29. Inspecció i control ordinari  
1. La Conselleria d'Igualtat i Polítiques Inclusives podrà inspeccionar els serveis concertats quan ho estime convenient per a comprovar el bon funcionament de les instal·lacions i els serveis.  
2. Les direccions territorials competents efectuaran el seguiment ordinari del compliment de les obligacions derivades del concert.  
  
  
  
Títol V  
Modificació i revisió dels concerts i protecció de dades  
  
Article 30. Modificació dels concerts  
1. Els concerts acordats a l'empara d'aquesta convocatòria seran modificables d'acord amb el que disposen els articles 31 i 32 del Decret 181/2017.  
2. La direcció general competent en matèria de dona determinarà si la demanda social justifica l'increment o la reducció del nombre de prestacions, atenent, entre altres paràmetres, l'existència de llista d'espera o la discrepància entre les prestacions previstes i les efectivament requerides, a la vista de la documentació justificativa.  
  
Article 31. Revisió i modificació de les condicions econòmiques  
La revisió i la modificació de les condicions tècniques i econòmiques dels concerts se subjectarà al que disposa l'article 32 del Decret 181/2017, amb les especificacions següents: la revisió dels mòduls econòmics requerirà un estudi previ de la direcció general competent en matèria de dona, que determine que els costos variables, fixos i permanents de prestació del servei són inferiors o superiors a les contraprestacions econòmiques rebudes. Els mòduls es fixaran en una quantia que, dins de les disponibilitats pressupostàries, permeta restablir l'equilibri entre costos i contraprestacions.  
  
Article 32. Protecció de dades  
1. Tractament de dades del procediment de concertació  
La participació en aquesta convocatòria comportarà el tractament de les dades de caràcter personal de les persones sol·licitants, per part de la Conselleria d'Igualtat i Polítiques Inclusives. S'informa les persones que presenten sol·licituds en el procediment de concertació segons l'article 13 del Reglament general de protecció de dades, en els termes següents:  
1.1. Drets de les persones interessades.  
a) Les persones interessades tenen dret a sol·licitar l'accés a les seues dades personals, a la rectificació o la supressió d'aquestes, la limitació del seu tractament o a oposar-se a aquest, mitjançant un escrit, amb identificació prèvia, dirigit a l'òrgan que tramet aquesta convocatòria.  
b) Reclamació davant de l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant de l'Agència Espanyola de Protecció de Dades, a través de la seu electrònica accessible de la pàgina web https://www.aepd.es/  
1.2. Delegat/ada de Protecció de Dades.  
Les persones sol·licitants podran contactar amb qui exercisca la titularitat de la Delegació de Protecció de Dades de la Generalitat Valenciana, a través de correu electrònic: qjs@qct.md o en l'adreça postal següent: passeig de l'Albereda, número 16, 46153 València.  
1.3. Les dades personals recollides procedeixen de les sol·licituds presentades per les persones interessades.  
1.4. Informació sobre l'activitat de tractament.  
  
NOM DE   
L'ACTIVITAT: CONCERT SOCIAL  
EXERCICI DE  
DRETS DAVANT DE: Direcció General de l'Institut Valencià de les Dones  
C/ Democràcia, 77, torre III, planta 4a, 46453 València  
https://www.gva.es/va/inicio/procedimientos'id\_proc=19526&version=amp  
institut\_yfxitvnjtn@xdp.ty  
FINALITATS  
O USOS DEL  
TRACTAMENT: Atendre la sol·licitud de concert social presentada d'acord amb el procediment establit en la Llei 39/2015, d'1 d'octubre, del procediment administratiu comú de les administracions públiques i normativa especial  
BASE JURÍDICA,  
LICITUD O  
LEGITIMACIÓ: Art. 6.1.c RGPD: el tractament és necessari per al compliment d'una obligació legal aplicable al responsable del tractament (Reglament [UE] 2016/679, del Parlament Europeu i del Consell, de 27.04.2016).  
6.1.e RGPD: el tractament és necessari per al compliment d'una missió realitzada en interés públic o en l'exercici de poders públics conferits al responsable del tractament.  
Llei 39/2015, d'1 d'octubre, del procediment administratiu comú de les administracions públiques.  
Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social  
  
TERMINI DE  
CONSERVACIÓ:  
 Es conservaran durant el temps necessari per a complir amb la finalitat per a la qual es van recaptar i per a determinar les possibles responsabilitats que es pogueren derivar d'aquesta finalitat i del tractament de les dades. S'aplicarà el que disposa la normativa d'arxius i documentació.  
TIPOLOGIA O  
CATEGORIES  
DE DADES DE  
CARÀCTER  
PERSONAL: Caràcter identificatiu: nom i cognoms, DNI/NIF/NIE/passaport, adreça (postal o electrònica), telèfon (fix o mòbil).  
Altres dades: les que conté la sol·licitud.  
CATEGORIES  
DE PERSONES  
INTERESSADES O  
AFECTADES I  
ORIGEN DE LES  
DADES: Representant de l'entitat  
Secretari/ària de l'entitat  
Les dades personals recollides procedeixen de les sol·licituds i la documentació presentada per les persones interessades  
  
CESSIÓ O  
COMUNICACIÓ DE  
DADES (Categoria de persones destinatàries)  
No estan previstes comunicacions de dades  
TRANSFERÈNCIES  
INTERNACIONALS No estan previstes transferències internacionals de dades  
MESURES DE  
SEGURETAT,  
TÈCNIQUES I  
ORGANITZATIVES  
 Les mesures de seguretat implantades es corresponen amb les previstes en l'annex II (Mesures de seguretat) del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'administració electrònica  
  
  
  
2. Tractament de dades de l'execució de la concertació  
2.1. La gestió dels serveis concertats regulats en aquesta convocatòria requereix el tractament de les dades de caràcter personal, i s'han de preveure les mesures i garanties que recull la normativa referent a la matèria, en especial el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de les dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
2.2. Les entitats concertades seran les responsables dels tractaments de les dades derivades de l'activitat concertada, i hauran de complir amb les obligacions regulades en el règim jurídic en matèria de protecció de dades. Així mateix, tindran l'obligació de col·laborar amb la conselleria competent en matèria de serveis socials i facilitar tota la informació necessària per a demostrar el compliment de les obligacions establides en la normativa de protecció de dades.  
2.3. Les comunicacions de les dades que s'efectuen com a conseqüència de la col·laboració entre la conselleria competent i les entitats concertades es realitzaran amb fonament en la Llei 3/2019, de 18 de febrer, de serveis socials inclusius de la Comunitat Valenciana.  
  
  
ANNEX II  
Condicions tècniques del Servei d'Atenció Itinerant i de Recursos   
a Dones Víctimes d'Explotació Sexual en Àmbits de Prostitució  
 i/o Tràfic de persones  
  
1. Definició i objecte  
L'objecte d'aquest servei és l'atenció psicològica, social i jurídica a dones víctimes de violència sexual per explotació sexual en àmbits de prostitució i/o tràfic de persones, així com als seus fills i filles menors que les acompanyen, que es troben a la Comunitat Valenciana.  
L'atenció professional especialitzada té un caràcter ambulatori i itinerant, i pot prestar-se en un espai físic (seu del servei), o bé de manera itinerant quan així facilite la detecció, el contacte i el procés d'intervenció amb les víctimes.  
Té com a objectiu atendre les dones en situació d'explotació sexual, dur a terme un acompanyament professional, cobrir les seues necessitats bàsiques de manera temporal, així com oferir alternatives en el procés d'aconseguir la seua promoció i empoderament per a l'eixida de l'entorn i la seua autonomia personal i econòmica.  
Seran destinatàries del servei les dones que es troben en una situació d'explotació sexual en àmbits de prostitució i/o tràfic de persones, així com els seus fills i filles menors que depenguen d'elles.  
El concert es descompon en tres lots a fi de facilitar la proximitat de les persones usuàries a la demarcació territorial corresponent. Els serveis s'estableixen per províncies i són els següents:  
  
  
Lot Províncies  
I CASTELLÓ  
II VALÈNCIA  
III ALACANT  
  
  
Les entitats que s'oferisquen per a formalitzar el concert d'aquest servei podran presentar-se a un, dos o als tres lots establits, sempre que reunisquen les condicions i els requisits previstos per a cada un d'aquests.  
  
2. Prestacions  
L'equip professional es desplaçarà a llocs respecte dels quals es tinguen indicis que s'exerceixen activitats d'explotació sexual, amb la finalitat d'establir contacte amb les dones víctimes d'aquesta situació i informar-les de la seua activitat. Posteriorment, l'entitat podrà oferir-los allotjament immediat en el cas que no en tinguen i vulguen abandonar la situació d'explotació en què viuen; explicar-los, en l'idioma i de manera que els siga comprensible, la seua situació legal i les seues possibilitats; orientar-les i acompanyar-les en el procés d'eixida de la situació en què es troben, i fer servir els serveis existents de la xarxa pública disponibles tant per a elles com per a les persones menors d'edat que depenguen d'elles.  
La professionalitat, la confiança, la confidencialitat i la immediatesa en l'inici de les accions que siguen pertinents amb vista a salvaguardar els drets de les dones i dels fills i filles menors que depenen d'elles, són principis que han de regir la prestació del Servei d'Atenció Itinerant i de Recursos a Víctimes d'Explotació Sexual en Àmbits de Prostitució i/o Tràfic de persones.  
Prestacions del programa i protocol que s'ha de seguir:  
1) Eixides i treball en medi obert  
L'equip professional organitzarà l'horari laboral i garantirà les eixides periòdiques mitjançant unitats mòbils a les zones i els llocs on es tinga coneixement o indicis que s'exerceixen activitats d'explotació sexual, amb la finalitat d'establir contacte amb les dones víctimes d'aquesta situació i informar-les de l'activitat de l'equip i de les alternatives per a poder eixir de la seua situació.  
L'entitat posarà a disposició del servei un vehicle que permeta les eixides i facilite la itinerància a qualsevol lloc i en els horaris que calga per al treball amb les dones.  
S'oferiran a les dones els serveis del programa, i s'establirà amb aquelles que vulguen una intervenció en els camps en què manifesten necessitat i requerisquen algun dels serveis del programa. S'iniciarà la intervenció, que s'implementarà mitjançant la itinerància quan així ho vulga la dona, o bé amb cites en els locals del programa quan el tipus d'intervenció ho requerisca i la dona hi accedisca. L'entitat concertant podrà contactar amb els serveis socials i les entitats d'acció social de la zona per a utilitzar, si així s'acorda, els locals que faciliten la proximitat de les dones ateses.  
L'entitat disposarà de material higiènic i preventiu que posarà a disposició de les dones ateses (preservatius de làtex o altres materials, lubricants, tovalloletes higièniques, gel hidroalcohòlic, mascaretes o altres elements o productes per a la protecció de la seua salut).  
Per a possibilitar el contacte, atés que és possible que les dones no coneguen els idiomes oficials de la Comunitat, l'entitat tindrà previst i assegurarà l'accés a persones traductores.  
Es designarà una persona professional de referència de la dona treballadora social o educadora social, que serà qui coordine el cas, mantinga el vincle amb la dona, desenvolupe el pla d'atenció individualitzat de cada usuària del servei, coordine la intervenció de tot l'equip multidisciplinari i l'actualitze periòdicament segons l'evolució del cas.  
   
L'auxiliar supervivent s'inserirà en els equips que realitzen l'eixida com a facilitadora fonamental en l'acompanyament a la resta de l'equip en les primeres fases de contacte i vinculació amb les usuàries, i, especialment, en el treball de camp itinerant.  
  
2) Allotjament alternatiu  
Des del primer moment s'oferirà la possibilitat d'un allotjament alternatiu a aquelles dones que mostren la decisió d'abandonar la situació d'explotació sexual i iniciar un procés de promoció i autonomia.  
  
L'equip professional que detecte aquesta necessitat es coordinarà amb la Xarxa de Centres Dona i amb la direcció territorial de la seua província per a l'ingrés d'aquella dona que ho necessite. Es valorarà prioritàriament l'ingrés en recurs de la xarxa residencial especialitzat en víctimes de prostitució i tràfic de persones. La Direcció General de l'Institut Valencià de les Dones executarà un protocol de procediment per a l'ingrés i la coordinació amb la xarxa residencial.  
L'entitat tindrà prevista la utilització de recursos d'allotjament alternatiu en establiments hotelers o allotjaments degudament autoritzats, per a aquells casos en què la siga necessari utilitzar-los de manera urgent fins a tindre disponibilitat en recurs residencial de la xarxa adequat quan així es valore i la dona ho decidisca. Durant aquest temps, que serà d'un màxim de 10 dies, l'entitat es farà càrrec del seguiment psicosocial, de l'allotjament i de la manutenció de la dona i dels menors a càrrec seu que l'acompanyen.  
  
3) Detecció de víctimes de tràfic de persones  
Quan es detecten situacions de tràfic de dones amb fins d'explotació sexual, o altres situacions que puguen ser constitutives de delicte, l'equip professional es coordinarà de manera immediata amb les Forces i Cossos de Seguretat de l'Estat, Fiscalia o jutjats, i col·laborarà per a la detecció d'aquestes situacions, a més d'oferir a les dones víctimes l'acompanyament especialitzat i l'acollida immediata en la xarxa residencial de les dones víctimes. Així mateix, es prestarà la màxima col·laboració quan la detecció partisca des de la policia o els òrgans judicials.  
  
S'establiran coordinacions amb la Inspecció de Treball i amb les Forces de Seguretat per a dotar d'acompanyament totes les inspeccions i actuacions que puguen requerir-se, així com facilitar l'atenció especialitzada a les víctimes detectades.  
  
4) Atenció social integral  
S'oferirà a les dones que contacten amb el programa un assessorament i una atenció social integral en tots aquells aspectes que necessiten i que promoguen la seua promoció personal i social, el seu accés i la inserció en els recursos comunitaris per a l'obertura d'alternatives per a eixir de la situació d'explotació sexual.  
Les intervencions, entre altres, poden ser:  
- Orientació i acompanyaments a recursos comunitaris com a centres de salut, CIPS, serveis socials d'atenció primària, Labora, SEPE, oficines de padró, etc.  
- Assessorament i suport per a la tramitació d'aquelles prestacions socials a què puguen tindre dret, especialment la modalitat de renda de garantia d'inclusió social, de la renda valenciana d'inclusió, que compta amb un import reconegut mensual incrementat de la prestació econòmica per a aquelles persones prostituïdes, víctimes d'explotació sexual o tràfic de persones que es comprometen a un itinerari d'inclusió social que incloga eixir de la situació de prostitució.  
- Suport per a l'escolarització dels i les menors.  
- Inserció en accions formatives tant pròpies com externes.  
- Derivació i seguiment en programes d'inserció laboral.  
Després dels primers contactes i ajudes puntuals que puguen oferir-se, s'obrirà un expedient a aquelles dones que vulguen fer ús dels serveis del programa, i es realitzarà un pla d'intervenció individualitzat que inclourà un diagnòstic social en tots els casos i psicològic quan es requerisca, que reculla la situació integral de la dona i els menors en cas d'estar acompanyada, així com un pla d'intervenció amb objectius i accions concretes que s'acordaran amb la dona.  
  
L'equip professional farà una programació d'accions i activitats segons la situació de partida de cada dona, amb activitats formatives, i d'inserció social i laboral, tant del mateix servei com mitjançant la coordinació i derivació a altres programes formatius o d'inserció laboral.  
  
  
5) Atenció psicològica  
Consistirà en una atenció d'acompanyament i teràpia a partir d'una valoració diagnòstica a fi de determinar l'afectació del dany i aquells aspectes sobre els quals cal intervindre i reparar, amb l'objectiu de promoure en les usuàries els factors de resiliència que els permeta realitzar un projecte vital satisfactori per a elles.  
La intervenció serà fonamentalment individual. No obstant això, es podran crear grups de caràcter psicoeducatiu, terapèutic o de suport quan es detecte la necessitat.  
S'establirà una coordinació amb els serveis de salut mental per a la derivació i l'atenció coordinada en aquells casos que siga necessària.  
  
6) Atenció jurídica  
Es prestarà orientació jurídica i suport per a la gestió jurídica en tots aquells aspectes que presenten les dones, com ara les situacions d'estrangeria, assumptes civils, situacions de tràfic de persones si és el cas, etc.  
  
7) Activitats de formació i inserció  
L'entitat programarà activitats formatives adequades als perfils de les usuàries per a l'adquisició d'habilitats prelaborals, i de qualificació professional que facilite l'accés a recursos comunitaris per a la seua inserció social i laboral. Aquestes actuacions seran complementàries i necessàries quan les usuàries no puguen o tinguen especials dificultats per a accedir a les programades pels organismes públics competents en formació i ocupació.  
  
8) Activitats de sensibilització i difusió del servei  
L'entitat concertada col·laborarà en coordinació amb la Direcció General de l'Institut Valencià de les Dones en la difusió del servei i en accions de sensibilització i prevenció de l'ús de la prostitució, i durà a terme una programació semestral que serà revisada i validada per la Direcció General.  
  
9) Seguiment del programa  
L'entitat concertada, després dels primers contactes, obrirà un expedient de cada usuària que accedisca a les prestacions del programa, que ha de recollir el pla d'atenció individualitzat i contindre un diagnòstic social i psicològic de la situació inicial, els objectius i les accions programades, i un informe que s'haurà d'actualitzar amb les accions i activitats que permeten conéixer l'evolució del cas. Aquest expedient es recollirà també en format electrònic en una base de dades que quedarà en possessió de la Conselleria d'Igualtat i Polítiques Inclusives i podrà ser incorporat a l'aplicació informàtica que designe la Direcció General de l'Institut Valencià de les Dones a fi d'aconseguir la màxima coordinació.  
  
3. Personal  
El servei comptarà amb un equip professional multidisciplinari que efectuarà una intervenció psicològica, social i jurídica. Estarà integrat per professionals degudament qualificats, amb formació especialitzada i degudament acreditada en les tasques objecte d'aquest concert. Aquest personal formarà part de l'equip professional amb caràcter estable i realitzarà les seues funcions en règim d'execució directa i, per tant, no podrà ser objecte de subcontractació ni delegació.  
Han de presentar les titulacions de llicenciatura, diplomatura o grau que s'exigeixen per a cada categoria professional. S'hi exigirà, a més de la titulació requerida, una experiència professional per als/les tècnics/tècniques que integren l'equip d'un any en tasques relacionades amb la protecció contra l'explotació sexual, i/o formació específica mínima de 100 hores o compromís de realitzar-la durant la prestació del servei i abans de la pròrroga del concert.  
L'entitat concertada ha de disposar del següent equip professional per a cada lot:  
  
Servei Província Professionals  
I CASTELLÓ - 2 treballadores/ors socials  
- 2 educadores/ors socials  
- 1 auxiliar supervivent  
- 1 psicòleg/òloga  
- 1 assessor/a jurídic/a  
- 1 tècnic/a superior en Integració Social  
- 1 auxiliar administratiu/iva  
II VALÈNCIA - 2 treballadores/ors socials  
- 2 educadores/ors socials  
- 1 auxiliar supervivent  
- 1 psicòleg/òloga  
- 1 assessor/a jurídic/a  
- 1 tècnic/a superior en Integració Social  
- 1 auxiliar administratiu/iva  
III ALACANT - 2 treballadores/ors socials  
- 2 educadores/ors socials  
- 1 auxiliar supervivent  
- 1 psicòleg/òloga  
- 1 assessor/a jurídic/a  
- 1 tècnic/a superior en Integració Social  
- 1 auxiliar administratiu/iva  
  
  
  
L'auxiliar supervivent haurà de ser una dona supervivent a l'explotació sexual. Aquest requisit serà acreditat per declaració responsable de l'entitat especialitzada que la incorpora al seu equip. A més, haurà d'acreditar una formació de 50 hores en les matèries d'interculturalitat i mediació o compromís de realitzar-la durant la vigència del concert.  
  
La professional o el professional de psicologia haurà de tindre la qualificació de psicòloga/òleg general sanitària/ari.  
La tècnica o el tècnic superior en Integració Social haurà de dedicar la seua intervenció de manera especial a realitzar itineraris individualitzats d'inserció laboral i fer el seguiment amb les usuàries del programa.  
L'entitat valorarà per a la selecció de l'equip el coneixement d'anglés, romanés i altres llengües que possibiliten la millor efectivitat del treball.  
Un/a treballador/a social de cada lot haurà d'assumir la responsabilitat de la coordinació general davant de qualsevol incidència que es produïsca durant la prestació del servei. Aquesta serà la persona responsable de la unificació dels criteris tècnics entre els i les professionals, així com la interlocutora amb els serveis territorials i centrals de la Vicepresidència i Conselleria d'Igualtat i Polítiques Inclusives.  
En absència de la coordinadora o coordinador del centre, l'entitat haurà de determinar la persona responsable del servei.  
El programa haurà de comptar amb un telèfon mòbil que puga utilitzar en cas d'emergència qualsevol usuària per tal de contactar quan la situació ho requerisca, durant les 24 hores del dia i els 365 dies de l'any. Aquest telèfon estarà a càrrec del coordinador/a del programa i establirà torns de disponibilitat permanent per als períodes de descans.  
  
En els deu primers dies següents a la formalització de l'acord d'acció concertada, l'entitat haurà de remetre a la direcció territorial amb competències en matèria de dona una còpia dels contractes laborals del personal adscrit a la prestació del servei i dels documents que acrediten el compliment dels requisits de titulació, formació o experiència del personal tècnic.  
Així mateix, s'haurà de presentar un certificat negatiu d'antecedents penals per delictes de naturalesa sexual, per cada un dels professionals que presta el servei, en els termes de l'article 8.1.g d'aquesta convocatòria. Si un/a treballador/a, de manera sobrevinguda, incompleix el requisit indicat anteriorment, l'entitat l'haurà de substituir de manera immediata.  
En el cas que un/a professional cesse en el treball, l'entitat haurà de substituir el professional esmentat de manera immediata (en els 3 dies següents al cessament). Qualsevol variació de la plantilla del personal tècnic adscrit a la prestació del servei s'ha de comunicar, així mateix, a la corresponent direcció territorial d'Igualtat i Polítiques Inclusives amb antelació suficient, en un document en què figure la data d'aquesta variació i les causes que la motiven. Quan la variació supose la incorporació d'un nou/nova professional, estarà condicionada al fet que aquest/a complisca amb els requisits exigits i amb el certificat negatiu d'antecedents penals per delictes de naturalesa sexual, circumstància que haurà d'acreditar-se amb documentació abans de la incorporació. L'entitat concertada haurà de remetre a la corresponent direcció territorial d'Igualtat i Polítiques Inclusives una còpia del contracte laboral del nou personal, en els deu dies següents a la seua incorporació.  
  
4. Horari  
Els locals on es presta el servei hauran de romandre oberts i amb professionals que hi atenguen de dilluns a dissabte de 09.00 a 21.00 hores.  
No obstant això, l'equip organitzarà els horaris amb la suficient flexibilitat, per a la qual cosa tindrà en compte la necessitat de desplaçar-se habitualment als llocs on es tinga indicis de l'existència d'explotació sexual en horaris en què siga possible el contacte i la necessitat de desplaçaments per a fer els acompanyaments necessaris.  
Es garantirà a través del telèfon 24 hores l'atenció contínua en situacions de crisi que requerisquen una intervenció.  
L'entitat indicarà les eixides efectuades en la memòria justificativa mensual i anual.  
  
5. Mòdul econòmic  
La quantia total del concert serà de 484.817,89 ?, IVA exclòs.  
El sistema que s'ha utilitzat per a determinar el mòdul econòmic ha sigut el càlcul del cost de personal necessari per al servei segons el lot en què s'enquadra, per a la qual cosa s'ha tingut en compte el que disposa el conveni col·lectiu per a les empreses que tenen adjudicada, mitjançant un contracte amb alguna administració pública, la gestió de residències de tercera edat, serveis d'atenció a les persones dependents i desenvolupament de la promoció de l'autonomia personal, centres de dia, centres Dona 24 hores, centres d'acollida i servei d'ajuda a domicili de titularitat pública i gestió privada a la Comunitat Valenciana (codi: 16386363244895) (DOGV 7579, 27.07.2015), amb un increment sobre el total de despeses de personal en concepte de despeses de sosteniment (lloguer del local, subministraments, material, despeses d'allotjament alternatiu, ajudes puntuals davant de situacions d'urgència, disponibilitat de vehicles, i despeses de transport, determinades a partir de la mitjana de km diaris de desplaçament que s'estima realitzar.  
  
Programa Alba Mòdul econòmic mensual 2021  
Servei Castelló 29.126,66 -  
Servei València 29.126,66 -  
Servei Alacant 29.126,66 -  
  
6. Documentació justificativa de la prestació del servei  
Les entitats concertades han de justificar la prestació del servei i el compliment de les obligacions derivades d'aquest, per al seu abonament, en la manera que preveu l'article 21 de l'annex I d'aquesta resolució de convocatòria.  
  
7. Obligacions específiques  
L'entitat concessionària està obligada a mantindre la més absoluta confidencialitat sobre totes les dades i els documents a què puga tindre accés amb motiu de la concessió. Hi accediran exclusivament aquelles persones estrictament imprescindibles per al desenvolupament de les tasques inherents a la prestació del servei. Aquestes persones seran advertides del caràcter confidencial i reservat de la informació a què tinguen accés.  
La difusió, la cessió o l'explotació de dades respecte de l'activitat realitzada serà competència exclusiva de la conselleria competent en matèria de dona.  
L'entitat concessionària haurà d'identificar els locals i els vehicles utilitzats per les unitats mòbils dels serveis en els termes que en cada moment establisca la conselleria competent en la matèria, i hi haurà de constar expressament que es tracta d'un servei de la Generalitat.  
  
De la mateixa manera, tot el material que s'utilitze en el desenvolupament de la concessió per a la prestació del servei haurà de subjectar-se a les indicacions que sobre imatge institucional dispose la conselleria de referència, i evitar en tot moment l'equívoc quant al finançament i la responsabilitat del recurs.  
Per tant, i per a la utilització de la imatge institucional, haurà de seguir les instruccions que a aquest efecte es dicten per l'òrgan directiu competent en matèria de dona.  
7.1. Condicions generals del servei que es prestarà:  
a) Atendre les dones amb qui es contacte, bé acudint als llocs en què es tenen indicis d'activitat d'explotació sexual, o bé acudint elles mateixes al local en què l'entitat exerceix l'activitat objecte d'aquest concert, així com als seus fills i filles menors que depenguen d'elles. Orientar-les i informar-les, així com, si és el cas, acompanyar-les als serveis de la xarxa pública, en els termes que estableix l'apartat 2. Prestacions d'aquest annex.  
b) Atendre els requeriments de la Direcció Territorial i, si és el cas, de la Direcció General de l'Institut Valencià de les Dones, de la Conselleria d'Igualtat i Polítiques Inclusives i mantindre els nivells de qualitat en la prestació del servei.  
c) Complir les ordres, els protocols de treball, les normes de funcionament, les directrius i les instruccions que dicten els òrgans de la Conselleria d'Igualtat i Polítiques Inclusives per tal de garantir la prestació adequada del servei concertat.  
d) Assistir a les reunions de treball i coordinació que els òrgans de la Direcció Territorial de la Conselleria d'Igualtat i Polítiques Inclusives consideren necessàries, així com a les que convoque la Direcció General de l'Institut Valencià de les Dones.  
e) Col·laborar en les actuacions o els programes que en matèria de qualitat assistencial o millores de prestacions desenvolupe directament la Vicepresidència i Conselleria d'Igualtat i Polítiques Inclusives.  
  
f) Sotmetre's a la supervisió dels òrgans competents de la Conselleria d'Igualtat i Polítiques Inclusives.  
g) Facilitar a la Conselleria d'Igualtat i Polítiques Inclusives tota la informació econòmica, fiscal, laboral, tècnica i de qualsevol altra índole que li siga sol·licitada i que siga necessària per al correcte desenvolupament del servei concertat.  
h) Demanar i facilitar les dades estadístiques que sol·licite la Direcció General de l'Institut Valencià de les Dones.  
i) Facilitar la inspecció periòdica per part de la Conselleria d'Igualtat i Polítiques Inclusives a fi de comprovar la gestió realitzada.  
  
k) L'entitat concertada haurà de garantir que totes les instruccions, els fullets informatius i la documentació que s'utilitzen en l'atenció a les dones i als seus fills i filles menors es troben almenys en valencià, castellà, anglés i francés.  
7.2. Ubicació i condicions dels locals on es presta el servei:  
  
L'entitat concertada haurà de disposar d'un immoble en què es podran atendre les persones usuàries, així com organitzar i coordinar les actuacions. Aquest immoble haurà d'ubicar-se en una localitat de la província corresponent, segons el servei de què es tracte, procurant la proximitat a les zones de més incidència.  
Aquest local haurà de ser d'ús exclusiu per a les prestacions del servei i haurà de disposar almenys de tres despatxos per a l'atenció individual, una sala de reunions per a les activitats grupals i una zona diferenciada de recepció. Haurà de tindre's en compte que els espais han de ser prou amplis per a la realització de les activitats seguint les mesures sanitàries de ventilació i distància que assenyalen les autoritats sanitàries.  
De la mateixa manera, hauran de reunir les condicions de seguretat necessàries d'acord amb les disposicions legals existents i en adequades condicions d'accessibilitat i supressió de barreres arquitectòniques, establides en la legislació vigent. Hauran d'estar ben comunicades per transport públic, entenent com ben comunicades aquelles que es troben, com a referència, a menys de 500 metres d'una parada d'autobús o de metro.  
  
A més, amb caràcter general, hauran de disposar de:  
a) Mitjans de comunicació que garantisquen la recepció fluida de les peticions d'intervenció (telèfon, fax i mitjans electrònics).  
b) Arxius i prestatgeries que garantisquen l'emmagatzematge adequat d'expedients, així com la seua correcta custòdia per l'empresa concertada. Tota la documentació i material han de disposar d'un lloc segur per a la seua custòdia, d'acord amb la vigent llei de protecció de dades de caràcter personal.  
c) Material especialitzat per al diagnòstic psicològic en general i de l'explotació sexual en particular.  
d) Material complementari per a les exploracions, destinat als i les menors dependents de les víctimes, com ara joguets per a distintes edats, així com làmines i material de dibuix i pintura.  
e) Un sistema de calefacció i/o refrigeració que permeta mantindre una temperatura igual als 20 graus centígrads o superior. No s'utilitzaran calefactors per combustió o els susceptibles de provocar flama per contacte directe o proximitat.  
f) Equip mobiliari suficient per a la realització de les tasques objecte del concert i l'atenció als usuaris.  
g) Material sanitari (mascaretes, gel hidroalcohòlic, tovalloletes higièniques, preservatius, de làtex o altres materials, lubricants o altres elements o productes per a la protecció de la seua salut) i farmaciola d'urgències, que caldrà portar en les eixides efectuades per l'equip itinerant.  
h) L'entitat concertada haurà de subscriure les corresponents assegurances de responsabilitat civil i d'accidents per a la cobertura dels riscos derivats de la prestació dels serveis i fer-se càrrec de la neteja del local.  
i) L'entitat concertada haurà de dotar-se d'un sistema informàtic de gestió dels expedients i per a la comunicació amb la Conselleria, que contindrà també informació per a l'elaboració de memòries de l'activitat anual i aquelles dades que sol·licite la Direcció Territorial o Direcció General de l'Institut Valencià de les Dones.  
7.3. Obligacions de funcionament del servei  
a) L'entitat concertada haurà d'informar les persones usuàries que es tracta d'un servei gratuït concertat amb la Vicepresidència i Conselleria d'Igualtat i Polítiques Inclusives.  
b) En cap cas l'entitat concertada entregarà un original o una còpia dels informes a cap persona relacionada amb les dones ateses o els seus fills o filles menors, ni a cap òrgan administratiu, judicial o institució. En el cas que algun d'aquests en sol·licite, se li remetrà i canalitzarà la demanda a través de la direcció territorial d'Igualtat i Polítiques Inclusives corresponent.  
c) L'entitat concertada haurà de custodiar els expedients, com a mínim, durant els cinc anys posteriors al tancament o arxiu d'aquests. Transcorregut aquest termini i a fi de garantir la intimitat de les dones i, si és el cas, dels seus fills i filles, l'entitat destruirà els arxius.  
  
d) Els informes hauran de ser remesos per l'entitat concertada a través de l'aplicació informàtica o, a falta d'això i per motius sobrevinguts, per correu electrònic encriptat.  
7.4. Obligacions de l'entitat concertada  
a) El servei haurà de disposar, com a mínim, de tres equips informàtics amb accés a internet. Un equip d'impressió i multifunció i portàtils amb accés a internet per a les eixides en unitat mòbil.  
b) El servei haurà de disposar d'una línia ubicada en els locals del servei i d'un mòbil per a cada un de les i els professionals d'intervenció.  
  
c) El servei es presentarà com a PROGRAMA ALBA, sense que hi haja una altra identificació que no siga la d'un servei del Sistema Públic Valencià de Serveis Socials.  
d) Elaborar tots els informes quantitatius i qualitatius necessaris respecte del servei que la direcció general competent en matèria de dona requerisca.  
  
8. Normativa sectorial aplicable  
La normativa sectorial aplicable als serveis concertats s'indica en les normes següents:  
a) Llei 3/2019, de 18 de febrer, de serveis socials inclusius de la Comunitat Valenciana (DOGV 8491, 21.02.2019).  
b) Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana (DOGV 6912, 28.11.2012).  
c) Llei 9/2003, de 2 d'abril, de la Generalitat, per a la igualtat entre dones i homes (DOGV 4474, 04.04.2003).  
d) Decret 59/2019, de 12 d'abril, del Consell, d'ordenació del sistema públic valencià de serveis socials (DOGV 8546, 13.05.2019).  
  
  
  
  
ANNEX VI  
Document de formalització de concert social en matèria de serveis socials en el sector d'atenció a dones víctimes d'explotació   
sexual en àmbits de prostitució i/o tràfic  
  
València,  
  
ES REUNEIXEN  
D'una part, \_\_\_\_\_\_\_\_\_\_\_\_\_\_\_\_\_\_\_\_ (nom i cognoms), directora general de l'Institut Valencià de les Dones de la Vicepresidència i Conselleria d'Igualtat i Polítiques Inclusives, nomenada per Decret 162/2019, de 19 de juliol (DOGV 8597, 23.07.2019), del Consell, de nomenament d'alts càrrecs de l'Administració de la Generalitat, actuant en nom i representació de la Vicepresidència i Conselleria d'Igualtat i Polítiques Inclusives.  
I de l'altra, - (nom i cognoms), amb NIF ?, actuant en nom i representació de l'entitat ?, amb NIF?, i domicili a - (CP) ?.  
Les parts intervenen en la representació i amb les facultats que els seus respectius càrrecs els confereixen, reconeixent-se capacitat i legitimació bastants en dret per a la signatura d'aquest concert, i a aquest efecte  
  
MANIFESTEN  
1r. Que la Vicepresidència i Conselleria d'Igualtat i Polítiques Inclusives és el departament del Consell al qual li corresponen, en virtut del Decret 170/2020, de 30 d'octubre, del Consell, les competències de l'Administració de la Generalitat en matèria de polítiques de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social.  
2n. Que la Llei 3/2019, de 18 de febrer, de la Generalitat, de serveis socials inclusius de la Comunitat Valenciana, estableix en els articles 87 al 91 la regulació de l'acció concertada en matèria de serveis socials.  
  
3r. Que per Decret 181/2017, de 17 de novembre, del Consell (DOGV 8197, 23.12.2017), es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, regulant les convocatòries i procediments de selecció, i també el contingut essencial dels concerts de serveis socials.  
  
4t. Que per Resolució de?, de la Vicepresidència i Conselleria d'Igualtat i Polítiques Inclusives, s'han convocat els acords d'acció concertada en matèria de serveis socials en el sector d'atenció a dones víctimes d'explotació sexual per a l'any 2021, que té per objecte la posada en marxa d'un programa d'atenció itinerant i de recursos per a l'eixida de les dones víctimes d'explotació sexual en àmbits de prostitució i/o tràfic.  
5é. Que havent avaluat la Comissió d'Avaluació totes les sol·licituds presentades per entitats d'iniciativa social que compleixen els requisits i condicions exigits per a l'acció concertada, per Resolució de- de- de 2021 (DOGV núm.-, de- de 2021), de la directora general de l'Institut Valencià de les Dones, es resol el procediment d'acció concertada en favor de l'entitat ?, per al lot- corresponent a la província d?.  
  
Lot   
Província   
Import 2021   
Data d'efectes   
  
  
6é. Que l'entitat ha acreditat comptar amb un certificat de qualitat del servei objecte del concert o que l'entitat al no comptar amb un certificat de qualitat del servei queda obligada a disposar-lo abans de la possible pròrroga.  
7é. Que havent complit l'entitat les condicions prèvies que s'exigeixen per a la formalització del concert social, conforme al que es disposa en els articles 19 i 20 de l'annex I de la resolució de convocatòria, i, estant ambdues parts conformes en la seua realització, el porten a efecte d'acord amb les següents  
  
ESTIPULACIONS  
  
Primera. Objecte  
Constitueix l'objecte d'aquest concert i acord d'acció concertada la posada en marxa del servei d'atenció psicosocial a dones víctimes d'explotació sexual en àmbits de prostitució i/o tràfic, i també als seus fills i filles menors que amb elles convisquen, detallat en l'annex II de la convocatòria.  
En virtut d'aquest concert, els serveis concertats s'integraran en la Xarxa Pública Valenciana de Serveis Socials, sota la denominació del Programa ALBA.  
  
Segona. Obligacions de l'Administració  
Constitueixen obligacions de la Generalitat, a través de la Vicepresidència i Conselleria d'Igualtat i Polítiques Inclusives, com a administració concertant, les que s'estableixen en la llei, en l'article 27 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social. I també en l'article 25 de l'annex I de la Resolució de - de - de 2021, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a dones víctimes d'explotació sexual en àmbits de prostitució i/o tràfic.  
  
Tercera. Obligacions de l'entitat en relació amb l'atenció a persones usuàries  
1. Aquest concert social obliga l'entitat que concerta a prestar a les persones usuàries els serveis de caràcter social en les condicions que establisca la normativa sectorial aplicable i el mateix acord de concertació.  
2. No podran percebre's de les persones usuàries cap quantitat pels serveis concertats.  
3. Constitueixen obligacions de l'entitat que concerta les que s'estableixen en l'article 11 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana, i també en els articles 5, 26, 27, 28, 29, i 30 de l'annex I de la Resolució de - de - de 2021, per la qual es convoquen els acords d'acció concertada en matèria de serveis socials en el sector d'atenció a dones víctimes d'explotació sexual per a l'any 2021.  
4. Així mateix, estan obligades a facilitar la funció inspectora per part dels serveis d'inspecció de serveis socials i assumir les actuacions de control financer que corresponga a la Intervenció General de la Generalitat.  
5. L'entitat, a més, queda obligada a sotmetre's a l'avaluació de la qualitat dels centres i presentar un certificat de qualitat homologat, en el termini establit en la resolució del concert.  
  
  
Quarta. Finançament. Import unitari de les places  
1. El mòdul econòmic que s'estableix com a preu mensual per al finançament d'aquest concert social serà el que ve establit en l'apartat expositiu cinqué.  
2. El finançament per mensualitats no completes serà la part proporcional del total mensual dividit pels dies del mes i multiplicat pels dies de servei prestat.  
  
Cinquena. Import màxim del concert  
L'import màxim del concert social corresponent a la totalitat de dies amb l'entitat concertada es fixa, d'acord amb el mòdul econòmic establit i el que es disposa en la resolució de concessió, en la quantitat següent:  
Anualitat 2021: - euros.  
Anualitat 2021: - euros amb - cèntims.  
  
El seu finançament s'efectuarà per a l'exercici 2021 a càrrec del programa pressupostari 323.10 «Igualtat de gènere», aplicació pressupostària 87.35.41.013.72.2 i línia S5237 o programa equivalent per als exercicis següents, si es produïra la pròrroga del concert.  
  
  
Sisena. Forma de pagament  
La Vicepresidència i Conselleria d'Igualtat i Polítiques Inclusives tramitarà mensualment l'ordre de pagament del cost del concert social per places concertades, d'acord amb el que s'estableix reglamentàriament.  
El pagament del cost de serveis concertats es realitzarà mensualment, conforme als mòduls econòmics fixats en la convocatòria, que consten en aquest document de formalització del concert social i en la resolució de convocatòria.  
El pagament de les mensualitats es realitzarà a mes vençut amb la presentació per l'entitat de la corresponent factura, conformada per la direcció territorial de la Vicepresidència i Conselleria d'Igualtat i Polítiques Inclusives de la província on se situe el servei, juntament amb la certificació de la persona titular del servei que acredite que s'ha prestat el servei conformement a les obligacions establides en el concert.  
  
L'abonament del cost del concert s'efectuarà, mitjançant transferència bancària, al compte designat per al centre per l'entitat titular d'aquest.  
El pagament corresponent a la mensualitat de desembre s'imputarà a l'exercici següent, llevat que la llei de pressupostos de la Generalitat establisca un altre règim de pagament.  
  
Setena. Durada  
Aquest concert social tindrà una durada que s'estendrà des de l'1 de - de2021 fins al 31 de desembre de 2021, sense perjudici de la seua possible pròrroga.  
Per a la pròrroga del concert s'estarà al que es disposa en la resolució de convocatòria, que quedarà, en tot cas, supeditada a l'existència de crèdit pressupostari adequat i suficient per al període i exercici de què es tracte.  
  
Huitena. Resolució del concert  
1. Són causes d'extinció dels concerts socials les que estableix la llei i l'article 40 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
2. Especialment, constitueix causa d'extinció del concert social no fer efectiu el requisit de presentació del certificat de qualitat, en el termini establit per l'administració, o no mantindre la vigència del certificat de qualitat, durant el termini de durada del concert social.  
  
Novena. Règim jurídic aplicable  
El concert de places té naturalesa administrativa, per satisfer de manera directa i immediata una finalitat pública, estant subjecte al que es preveu en la Llei 3/2019, de 18 de febrer, de la Generalitat, per la qual es regula el sistema de serveis socials en l'àmbit de la Comunitat Valenciana; en el Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social; en la Llei de pressupostos de la Generalitat, i en les normes bàsiques de procediment administratiu i de gestió pressupostària.  
  
  
Deu. Jurisdicció competent  
Les qüestions litigioses derivades de l'aplicació del règim d'acció concertada seran resoltes per l'administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
  
I en prova de conformitat amb tot el que antecedeix, les parts signen aquest document en triplicat exemplar, en el lloc i data indicats ut supra.  
  
  
Administració Entitat